Moody’s: Eskom is SA se grootste risiko | Netwerk24
Deur Hanlie Stadler 02 April 2019 13:29
Eskom bly die grootste risiko vir die staat se geldsake en vir die ekonomie, waarsku Moody’s Investors Service in ’n kredietmening wat Dinsdagmiddag uitgereik is.
Eskom se skuld beloop byna 8% van die bruto binnelandse produk (BBP), en die deel van sy skuld wat deur die staat gewaarborg word bedra 5% van BBP, sê Lucie Villa, Moody’s se hoofontleder vir Suid-Afrika.
“Kapitaaloordragte van die regering, tesame met die tariefverhogings van minder as waarvoor Eskom gevra het wat die Nasionale Energiereguleerder van Suid-Afrika (Nersa) in Maart aangekondig het, gaan dalk onvoldoende wees om die maatskappy se langdurige finansiële probleme op te los.”
Moody’s waarsku ook dat beurtkrag die ekonomie gaan knou. Moody’s het sy verwagting vir groei vir vanjaar afgeskaal tot net 1,3%, vanaf 1,5% voorheen. Die kredietgradeerder verwag groei van net 1,5% in 2020.
Moody’s het Vrydagnag besluit om geen kredietgraderingsbesluit te neem nie. Staatskuld is dus steeds net-net beleggingsgraad, met die vooruitsig vir die gradering stabiel.
Ekonome waarsku die besluit om geen besluit te neem nie, beteken Moody’s kan ter enige tyd sy vooruitsig of selfs gradering verander. Dawie Roodt, hoofekonoom van Efficient Group, is onder dié wat reken Moody’s wag vir die uitslag van die verkiesing op 8 Mei.
Wat die verkiesing betref, waarsku Villa soos voorheen daar is ’n “geskiedenis van politieke binnegevegte wat in die verlede beleidonsekerheid veroorsaak het”. Aan die positiewe kant reken sy die “onlangse veranderinge in Suid-Afrika se politieke landskap” verminder die risiko dat staatsinstellings verder ondermyn word, “en bied die vooruitsig van hernude pogings tot hervorming”.
Die Reserwebank en regbank se volgehoue institusionele krag word opnuut as sterk punte uitgelig.Nog ’n refrein wat al voorheen opgeklink het, is die “strukturele probleme wat ekonomiese groei en indiensneming beperk”.
Moody’s beklemtoon dat Suid-Afrika se fiskale maatstawwe in pas is met dié van ander lande op Baa3, die gradeerder se laagste beleggingsgraad, selfs al het dit agteruitgegaan.
“Ons verwag dat die regering se beleid en die instellings gefokus sal bly daarop om die neiging om te keer, maar enige ommeswaai sal ten beste geleidelik wees gegewe hoe moeilik dit is om die maatskaplike, ekonomiese en fiskale beleidsdoelwitte te versoen.”
Meer oor: Moody’S Investors Service | Moody's | Eskom | Belegging | Risiko | Kredietgradeerders
Moody’s bring oornag goeie nuus vir SA
Rentekoers: Moody’s, Eskom én politiek raak besluit